Roda de Premsa / Nota de Premsa

9 març 2016

**Lucas Eguibar: "A la Copa del Món de Snowboard Cross a Baqueira Beret vull tornar a pujar al podi"**

**Dimecres 9 de març el Comitè Organitzador, representat per l'estació de Baqueira Beret i Real Federación Española Deportes de Invierno (RFEDI), ha presentat en el Consejo Superior de Deportes (CSD) de Madrid l'última prova de la Copa del Món de snowboard cross FIS (SBX) de la temporada que es durà a terme el cap de setmana del 19 i 20 de març a Baqueira Beret.**

**En aquesta cursa es decidirà el podi del circuit de màxim nivell mundial entre els que pot estar l'esportista espanyol de la RFEDI Lucas Eguibar guanyador de la temporada 2014-2015.**

Durant la presentació Lucas Eguibar ha explicat que li fa "especial il·lusió competir a Baqueira Beret i vull pujar al podi del circuit de Copa del Món". El basc també s'ha referit a la importància de competir a casa comentant que "vindran moltíssims amics meus per animar-me, que mai m'han vist competir en directe, ni han vist un circuit, així que serà emocionant". Eguibar, que ha competit en estacions arreu del món, ha volgut destacar el gran esforç i implicació per part de l'estació "és molt temps de dedicació i una gran inversió i crec que Baqueira Beret està fent una gran feina perquè és la seva primera Copa del Món i el seu primer boardercross i tenen ganes de crear un circuit espectacular".

Els tres riders que formen l'equip de Snowboard Cross de la RFEDI Lucas Eguibar, Laro Herrero i Regino Hernández (lesionat en fase de recuperació), són un equip molt fort amb moltes possibilitats d'acabar entre els primers classificats i fins i tot coronar el podi.

El director general del Consejo Superior de Deportes (CSD), Oscar Graefenhain ha obert l'acte donant la benvinguda a tots els assistents, entre els quals es trobaven el president de la Real Federación Española Deportes de Invierno (RFEDI), May Peus España, el director comercial de Baqueira Beret, Xavi Ubeira, i l'esportista de la RFEDI i guanyador del circuit de Copa del Món de SBX la passada temporada 2014-2015, Lucas Eguibar.

La vuitena i última prova del circuit de Copa del Món de Snowboard Cross (SBX) FIS arribarà a Baqueira Beret la tercera setmana de març i rebrà 85 esportistes (30 dones i 56 homes) provinents de 19 països: Alemanya, Andorra, Argentina, Austràlia, Àustria, Brasil, Bulgària, Canadà, Eslovènia, Estats Units, Espanya, França, Itàlia, Japó, Nova Zelanda, República Txeca, Romania, Rússia i Suïssa, acompanyats de 73 tècnics. Dissabte 19 tindran lloc les rondes classificatòries i diumenge 20, les finals, on es decidiran els campions del màxim circuit internacional de snowboard cross.

El director general de deportes del CSD, **Oscar Graefenhain**, després de comentar la implicació del CSD amb aquesta prova de nivell mundial, ha destacat la importància del compromís de les estacions espanyoles amb l'esport i ha volgut agrair la feina feta per Baqueira Beret, Asociación Turística de Estaciones de Esquí y Montaña (ATUDEM) i RFEDI.

Per la seva banda, **May Peus España** ha volgut destacar el compromís de les estacions espanyoles i de la Federació a l’hora d’organitzar proves d'alt nivell i d'atreure els líders espanyols al territori nacional i mundials "perquè el nostre esport de base pugui veure en directe què és l'alta competició, un fet importantíssim per a la promoció esportiva del nostre país". A més, ha explicat que hi ha una llarga tradició de l'Snowboard Cross a Espanya i hi ha un objectiu a curt termini "que és el Mundial de Sierra Nevada 2017 i per arribar-hi amb garanties d'èxit organitzatives i esportives cal anar fent proves d'alt nivell durant el camí". La temporada passada, les finals de SBX es van disputar a La Molina i "ara hem despertat l'interès de l'estació aranesa per promocionar-se a través de l'alta competició. És de valorar la feina que ha fet la RFEDI durant aquest any i mig per convèncer les estacions que la Federació està aquí per aportar ajuda, promocionar i innovar, agafats de la mà amb les estacions d'esquí espanyoles”.

També ha tingut la seva paraula el director comercial de l'estació protagonista, **Xavi Ubeira**, que ha destacat que "organitzar una Copa del Món és una oportunitat molt important per a Baqueira Beret. Inicialment la prova era a càrrec de La Molina i es va traslladar a Val d'Aran, fet que demostra la bona relació entre les estacions d'esquí a través d’ATUDEM i de l'Associació Catalana d'Esquí i Activitats de Muntanya (ACEM) i la disponibilitat que tenim entre tots" i ha afegit "organitzar un esdeveniment d'aquestes dimensions era una tasca pendent que tenia la nostra estació i el repte s'ha presentat a més tenint en Lucas com a reclam que ens pot donar molta visibilitat".

**Un traçat espectacular**

La construcció del traçat, a càrrec del dissenyador designat per la FIS, Nick Roma, s'està treballant durant les tres setmanes anteriors a l'esdeveniment. Ubeira ha explicat que "el circuit està a la zona on ja tenim situada la pista anomenada "Boardercross", però ha hagut molt moviment de neu. Hem produït molta neu, a més, ha nevat copiosament els últims dies i tenim 3 màquines treballant". Pel que fa a les funcions de Roma, ha destacat que "ja va dissenyar un pla previ, però està ultimant els detalls".

El traçat, situat a la zona del Blanhiblar de Beret a la pista anomenada "Boardercross" tindrà un desnivell de 147 metres i una longitud de 900 metres. Els primers 300 metres des de la sortida seran en línia recta amb mòduls, dubbies i salts i serà la zona on els riders aniran més junts. Després de la primera corba amb peralt a la dreta seguiran 200 metres més amb un salt fins a la següent corba i peralt a l'esquerra. En els últims 400 m fins a la meta es construiran dues corbes més amb una recta final en què hi hauran salts i més dubbies on es veuran les lluites finals pel podi.

Tot estarà a punt dijous 17 de març, quan el responsable FIS de Snowboard, l'austríac Uwe Beier, i el Delegat Tècnic de les proves designat per la FIS, el rus Denis Zezin, validaran el traçat. A més, es col·locaran uns 2.000 metres de xarxa de seguretat i 3.000 m més de xarxa perimetral.

**Els millors snowboarders del món**

Per a aquesta cita mundial, es concentraran a la Val d'Aran els millors riders, entre els quals destaquen el francès Pierre Vaultier, actual líder del circuit i campió olímpic amb 4.640 punts, l'austríac Alessandro Haemmerle (3440 punts), el rus Nikolay Olyunin (3060 punts), l'espanyol Lucas Eguibar (2766 punts), el nord-americà Nick Baumgartner (2306 punts) i l'australià, Alex Pullin (2163 punts). En la categoria femenina, la italiana Michela Moioli és la favorita, amb 4650 punts, seguida per la txeca Eva Samkova (4260 punts), les franceses Nelly Moenne Loccoz (3720 punts) i Chloe Trespeuch (3660), l'australiana Belle Brockhoff (3460 ) i la nord-americana Lindsey Jacobellis (3410).

L’snowboard cross és un esport espectacular i dels pocs sobre neu en el qual hi ha el contacte físic. Els riders baixen en grups de 4 (o de 6, depenent del circuit) i els dos primers de cada màniga passen a la següent eliminatòria. Consta de diverses rondes eliminatòries (vuitens de final, quarts de final, semifinals i finals) on els més ràpids aconsegueixen arribar a la gran final i la final de consolació per decidir els llocs del 1r al 8è.

**Un Village a meta amb molta animació**

Per al divendres d'entrenaments, el dissabte de classificatòries i les finals de diumenge, està tot dissenyat perquè els espectadors que assisteixin a l'esdeveniment gaudeixin d'una autèntica festa. Per a això s'han preparat diverses activitats i animacions paral·leles que tindran lloc en un Village instal·lat a peu de pistes. Es podran trobar fins a una dotzena de carpes de diferents marques per mostrar al públic les últimes novetats en material i hi haurà estands per oferir degustacions de brou, refrescos i tapes de productes originals aranesos, a més de gaudir de bona música en directe mentre se segueix l'espectacularitat l'esport d'elit. El Conselh Generau d’Aran realitzarà la tradicional Era Olhada (degustació d'olla aranesa) al Village

Diumenge 20 de març, a les 14.30h després de la cerimònia de lliurament de premis, se celebrarà la festa de cloenda on hi haurà un DJ convidat i moltes sorpreses.

**Organització**

L'estació de la Val d'Aran organitzarà l'esdeveniment conjuntament amb la Real Federación Española Deportes de Invierno i les institucions locals i compta amb el suport d'un comitè organitzador molt actiu format per la pròpia estació, el Conselh Generau d’Aran, RFEDI, l'ajuntament de Naut Aran a més d'institucions locals, autonòmiques i estatals. D'altra banda, també s'han bolcat patrocinant la Copa del Món marques com Catalana Occidente i la marca turística Val d’Aran.

**Contactes**

Departament de Premsa:

Continguts:

Toti Rosselló

[media@baqueira.es](mailto:media@baqueira.es)

+34 670 763 555

Acreditacions premsa:

Xènia Fortea

[xfortea@xcommunication.es](mailto:xfortea@xcommunication.es)

+34 607 754 170

General Baqueira:

Josi Martínez

[prensa@baqueira.es](mailto:prensa@baqueira.es)

+34 973 639 044 /+34 932 049 557

Més informació:

[www.baqueira.es](http://www.baqueira.es)

#baqueirasbx